Den 25-årige blev nuppet i tolden og tilstår efter stort narkofund.

En 25-årig mand har udsigt til flere år bag tremmer, efter at han i foråret blev nuppet ved færgeterminalen i Hirtshals med bilen fuld af narko i kilovis. Manden blev anholdt 6. maj om eftermiddagen ved Fjordlines terminal på Containerkajen i Hirtshals. Her var det hans plan at køre ombord på færgen til Færøerne med bilen fyldt med narko i kilovis, men planen gik i vasken. Ved færgeterminalen var der nemlig toldkontrol, og toldernes undersøgelse af bilen afslørede, at der var hele 12 kilo narko gemt i den. Det var fordelt på 106 gram kokain, knap syv kilo amfetamin og omkring fem kilo hash. Skulle smugles til Færøerne Det fremgår af politiets oplysninger i sagen, at mandens hensigt var at smugle narkoen til Færøerne for her at videresælge eller overdrage til det andre uidentificerede personer. Manden, som i sommer fejrede 25 års fødselsdag bag tremmer i arresten, har siddet varetægtsfængslet siden anholdelsen i maj. Når sagen kommer for retten tirsdag er der lagt op til en ren tilståelsessag, fremgår det. Op til 10 års fængsel Manden er sigtet efter straffelovens hårde narkoparagraf, §191, der kan give op til 10 års fængsel. Med de mængder, der er tale om i sagen, har den 25-årige med stor sandsynlighed udsigt til flere år bag tremmer, når dommen falder.